《方山有求转语之作并用韵二章》
宋代·杜范

四时冬复春，造化一机会。
朔风空草木，余卉犹病醉。
梅花於其间，居殿复居最。
三春在何许，不右粉须外。
我尝玩兹理，若决江河沛。
冰壑卧寒松，雪岭立老桧。
见命谓受独，落落一二辈。
有此不改节，不与世同嗜。
抱贞开化元，此花而已矣。
整刷此精神，寸草亦生气。
嗟嗟迷复者，胶轕随寤寐。
萌蘖寻斧斤，岂知七日至。
击壤咏天根，巧历不能计。
持以印梅花，无语独叹喟。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。